b'\n_START_ARTICLE_\nSolborg\n_START_PARAGRAPH_\nSolborg (gnr. 122/19) er et bofellesskap som ligger i Almgrenda i \xc3\x85sbygda, i Ringerike kommune, Buskerud. Fellesskapet er ogs\xc3\xa5 kjent under navnene Camphill Landsbystiftelse Solborg, Camphill Solborg og Solborg landsby. Solborg er \xc3\xa9n av seks lignende landsbyer i Norge og inng\xc3\xa5r som en del av Camphill-bevegelsen._NEWLINE_Solborg ble grunnlagt i 1977 og er et leve- og arbeidsfellesskap, b\xc3\xa5de for mennesker med psykisk utviklingshemning og medarbeidere._NEWLINE_Solborg var opprinnelig et sted for ungdommer med spesielle behov, som hadde falt ut av det vanlige skolesystemet og trengte \xc3\xa5 bo i en mer skjermet omgivelse. Fra begynnelsen p\xc3\xa5 1980-tallet gikk stedet over til \xc3\xa5 tilby et livsfellesskap for voksne mennesker, b\xc3\xa5de med og uten utviklingshemning._NEWLINE_Fellesskapet driver g\xc3\xa5rden Alm, der de blant annet har eget gartneri og en rekke husdyr, herunder ogs\xc3\xa5 bier.'